
Eksisterende dataflyt; skisse med forklaring 

Flyt av biologiske data - dagens situasjon

Kommentarer til dataflyt og eventuelle barrierer. Numrene refererer til numrene på figuren.

1) Stor variasjon i kvaliteten på innsamlet materiale er trolig den største utfordringen. Eksportrutiner fra kommunene til Naturbasen fungerer i dag relativt bra for de kommunene som bruker registreringsverktøyet til DN og for de som bruker Natur2000. Gjenstående barrierer her bør det være relativt enkelt å gjøre noe med. Trolig vil den største tekniske utfordringen dreie seg om nummerering av lokaliteter / områder. Første skritt bør være at Fylkesmennene deler ut ledige nummerserier til kommunene for å unngå at ny kartlegging kolliderer med eksisterende nummerering i Naturbasen. I den første fasen av BM-kartlegging i kommunene har kommunene mottatt en såkalt startpakke fra Fylkesmannen. På sikt bør det kun flyte data fra kommune til fylkesmann og all ny data og redigering av data bør foregå på kommunenivå.

2) Tradisjonelt har miljøvernavdelingene hos fylkesmennene samlet naturfaglig informasjon både i digitale og analoge databaser. Spesielt i forbindelse med de ulike verneplanene (edelløvskog, myr, barskog mfl.) er det samlet mye data. I denne fasen av naturtypekartleggingen vil data flyte fra fylke til kommune i form av startpakker. I mange tilfeller er den informasjonen som fylkesmannen sitter på foreldet og lite kvalitetssikret og flere fylker bruker denne anledningen til å la kommunene (vha. frittstående konsulenter) vaske egne data og så ta dem inn igjen i Naturbasen. Stor variasjon i kvalitet og alder er de største problemene.

3) Kommunale kartleggingsprosjekter genererer en del materiale til offentlige samlinger. Det er egentlig ikke andre problemer her enn at nøyaktigheten av koordinatfestingen bør innskjerpes. Små ressurser til kartleggingsprosjektene resulterer i at data kun belegges på idealistisk grunnlag.

4) Relativt lite av materialet som foreligger i offentlige samlinger er av interesse i forvaltningssammenheng. Enten fordi kollektene er trivielle eller at de er for dårlig lokalisert. En stor del av materialet er også lite tilgjengelig da det ikke er digitalisert. Museumsprosjektet jobber med å gjøre dataene mer tilgjengelige. Et viktig prosjekt for en framtidig Artsdatabank er å utarbeide regionale lister over kartleggingsinteressante arter.

5) Data innsamlet av NGO-ene er tradisjonelt samlet i forbindelse med ulike biologfaglige kartleggingsprosjekter, i mindre grad med tanke på arealforvaltning. Svært mye av innsamlet materiale er alt for dårlig lokalisert, men det er her ulike tradisjoner i de enkelte miljøer. Funn av mobile organismer behøver ikke signalisere verneverdige lokaliteter (eks. sommerfugler lokkes ofte med lys og kan lokkes inn fra en radius på opptil flere kilometer). For stedbundne organismer som f.eks. planter er presis stedfesting den største og viktigste utfordringen. For mobile organismer må det gjøres en skjønnsmessig utvelgelse av hvilke funn som kan benyttes direkte i naturtypekartleggingen / arealforvaltningen, og for hvilke det må benyttes detaljkunnskap om de respektive funn. Her kan Artdatabanken ha en aktiv og veiledende rolle mot NGOene. Å opprette gode samarbeidsprosjekter med NGO-ene bør være et viktig samarbeidsområde for Artsdatabanken da det er et faktum at hovedandelen av naturfaglig informasjon blir innsamlet på ideelt grunnlag.

6) Store mengder data finnes i NI-instituttene men mye av dette er enten lite tilgjengelig eller instituttene tar betalt for dataene. Enten i form av salg av rapporter eller at de må plukke ut informasjon av interne databaser. Informasjonen foreligger på mange ulike format og det er en stor oppgave å sile informasjon. 

7) De offentlige samlingene kan gjøre mye for å stimulere til økt innsamling og bedre lokalisering. Lavdatabasen er et eksempel på hvordan en god tilrettelegging for feltbiologene gir seg utslag i store datamengder. Hovedproblemet her er manglende ressurser på museene.

8) I hvor stor grad NI-instituttene bidrar med data til museene er uvisst, men dette er trolig i stor grad personavhengig. 

9) Stort sett er det liten tradisjon for dataflyt fra dette segmentet og inn i de offentlige samlinger. Ulike tradisjoner er etablert og innen kartleggingen av nøkkelbiotoper i skog (nå MIS-figurer) er det fra skogeierforeningenes side for tiden lite aktuelt å kartlegge på artsnivå. Både Statsskog og Forsvaret driver kartlegging i henhold til naturtypekartleggingshåndboka til DN og vil trolig kunne bidra med data til offentlige samlinger.

10) Kvalitetssikrede data flyter fra DN til Arealis. Kvalitetssikring på fylkesnivå, men endringer og oppdateringer bør foregå via de kommunale databaseneer for en stor del for dårlig og mye manuell datamassasje fører til at dataene fort blir for gamle og skrankene for oppdatering blir store. 

11) For at DN ikke skal behøve å administrere lokalt viktige og uprioriterte lokaliteter bør det vurderes om Fylkesmannen skal sitte med fylkesvise Naturbasemoduler og etablere rutinemessige overføringer av regionalt og nasjonalt interessante lokaliteter. Uansett vil det her ikke være noen flytbarrierer.

